Omgewingskrywer stel 2 boeke bekend | Mossel Bay Advertiser
Omgewingskrywer stel 2 boeke bekend
Tuesday, 13 June 2017, 08:00
Omgewingskundige en skrywer, Johan Fourie het vanjaar sommer twee nuwe boeke gepubliseer. Tydens die plaaslike bekendstelling verlede week, was hy omring deur mense wat sy saak ondersteun. Van links, naturopaat dr Charl du Randt en sy vrou, Johan Coetzee (Naledi-uitgewers), Johan Fourie en Sharon Price (alternatiewe geneser). Foto: Cornelle Carstens
MOSSELBAAI NUUS - Met die plaaslike bekendstelling van die bewaringsgerigte skrywer Johan Fourie se jongste twee boeke verlede Vrydag, het sy uitgewer Johan Coetzee van Naledi gesê dat dit 'n absolute voorreg is om sy boeke uit te gee.
"Naledi publiseer graag oor aktuele temas, soos hierdie en wens daarmee dat mense nie net meer bewaringsbewus sal wees nie, maar terselfdertyd meer bewus van lees sal word."
Fourie sê A luta continua, in Afrikaans, "die stryd duur voort", ondersoek die grootskaalse vernietiging van olifante, veral deur militante groepe in Afrika wat met ivoor handel om krygstuig te bekom ter ondersteuning van etniese oorlogvoering. Hierdie ongenaakbare aanslag strek vanaf Soedan tot Mosambiek en van Wes- tot Oos-Afrika.
Tydens die bekendstelling, verduidelik Fourie dat hy tydens die bosoorlog met die slagspreuk, a luta continua, in die volksmond geplaas deur die Mosambiekse politikus en kryger, Samora Machel te make gekry het. "Ek sien die stryd teen stroping as 'n stryd wat voortduur. Dit is die een oorlog wat nie gou sal eindig nie. Ons moet gereed wees vir 'n uitgerekte stryd."
Fourie sê dat China die groot geldmag is wat die aanslag op Afrika se olifante finansier. Soos die welvaart van die Chinese bevolking groei, groei die aanvraag vir ivoor.
Sy ander boek, Alternatief, wat tydens dieselfde geleentheid bekend gestel is, handel oor natuurlike medisyne wat eeue lank al met die mensdom is. Kasterolie, aalwynsap, dagga, kruidtjie-roer-my-nie - dit alles is name bekend aan ons voorgeslagte.
Hedendaags, word hierdie middels, veral as dit suksesvol in die behandeling van veral chroniese en terminale siektes gebruik word, deur farmaseutiese maatskappye gekaap. 'n Ander tendens is dat praktisyns wat van natuurlike medisyne gebruik maak, afgemaak word as "bossiedokters". Hulle waardevolle kennis raak verlore en sodoende verloor talle pasiënte 'n kans op herstel.
Stories vertel die waarheid beter
Fourie, wat 20 jaar van sy lewe aan SanParke gewei het, gebruik sy praktiese ervaring en verweef dit met 'n boeiende storielyn in 'n poging om mense op te voed aangaande omgewingsmisdaad en hoe dit voorkom kan word. "Ek is nie 'n professionele skrywer nie. My lewensingesteldheid is daarop gerig om op te voed. Ek doen dit deur lekker stories, gebaseer op werklike gebeure. Lekker stories, met 'n les."
Fourie lei aan Parkinson se siekte, wat tans 'n uitdaging tydens sy skryfwerk bied, maar sy boodskap is meer relevant as ooit.
Tydens die bekendstelling, het naturopaat dr Charl du Randt ook 'n spreekbeurt gehad. "Die politiek van medisyne is skrikwekkend," het dr Du Randt gesê en het verwys na die talle kere wat hy swaarde gekruis het met diegene wat in die hoofstroomgeneeskunde werk.
Hy is van mening dat Fourie se boek, Alternatief, veral inslag sal vind, omdat "'n storie meer mense gaan bereik as feite".
Sharon Price, wat in die onlangse verlede in die nuus was aangaande haar sukses as alternatiewe geneeskundige, het die laaste woord gehad tydens die bekendstelling. Sy het gesels oor die verwikkelinge wat betref die aanwending van dagga-olie om siektes soos kanker te behandel.
Price het veral uitgewei oor die verwikkelinge op hierdie gebied, veral in samewerking met die hoofstroomgeneeskunde, na afloop van die geskiedkundige wettiging van dagga as medisyne in die Wes-Kaap in Mei vanjaar.